

 **JAVNI POZIV za sufinanciranje organizacije športskih priredbi od važnosti za grad dubrovnik u 2021.**

**UPUTE ZA PRIJAVITELJE**

29. siječnja 2019. godine

**Sadržaj**

[1. Uvod 2](#_Toc536695594)

[2. Ukupna vrijednost Javnog poziva 2](#_Toc536695595)

[3. Uvjeti Javnog poziva 2](#_Toc536695596)

[4. Prihvatljivi i neprihvatljivi troškovi 3](#_Toc536695597)

[5. Dokumentacija za prijavu športske priredbe 5](#_Toc536695598)

[6. Obrazac za prijavu športske priredbe 5](#_Toc536695599)

[7. Datum objave Javnog poziva i rok za podnošenje prijave 5](#_Toc536695600)

[8. Adresa i načini dostave prijava na Javni poziv 6](#_Toc536695601)

[9. Postupak provjere ispunjenja formalnih uvjeta i rokovi za podnošenje prigovora 6](#_Toc536695602)

[10. Postupak stručne ocjene kvalitete športske priredbe 7](#_Toc536695603)

[11. Rokovi i način podnošenja prigovora na odluku o sufinanciranju športske priredbe 8](#_Toc536695604)

[12. Postupak ugovaranja, zahtjev za prenamjenom sredstava i povrat isplaćenih sredstava 8](#_Toc536695605)

[13. Postupak izvještavanja i praćenja provedbe športske priredbe 8](#_Toc536695606)

14. Pravni okvir za raspisivanje Javnog poziva 9

**1. Uvod**

Grad Dubrovnik raspisom ovog Javnog poziva želi podržati organizaciju športskih priredbi koje se održavaju na dubrovačkom području i koje ostvaruju dodanu društvenu vrijednost, posebice one koje privlače veliku pažnju i interes široke športske i društvene javnosti te potiču i unapređuju razvoj športa na području Grada Dubrovnika i Republike Hrvatske.

S obzirom na turističku orijentaciju Dubrovnika, kroz ovu aktivnost želi se povezati organizacija športskih priredbi i oblast turizma. Naime, vrhunske športske priredbe predstavljaju dodatni turistički sadržaj u destinaciji, a kroz medijsku eksponiranost povećava se međunarodni ugled Grada Dubrovnika i Republike Hrvatske.

Grad Dubrovnik ovime prepoznaje opću društvenu i gospodarsku vrijednost turizma i športa, s naglaskom na produžetak turističke sezone, što u konačnici rezultira i ostvarenjem financijske dobiti. Šport involviran u turizam uz pomoć digitalnog, *online* marketinga privlači novi potrošački segment, otvara nova tržišta, sadržajno unapređuje postojeće i uspostavlja nove sustave doživljaja te pomaže očuvanju prostora i kulturne baštine.

Sukladno navedenom, Grad Dubrovnik na svojim mrežnim stranicama [www.dubrovnik.hr](http://www.dubrovnik.hr) objavljuje Javni poziv za sufinanciranje organizacije športskih priredbi od važnosti za Grad Dubrovnik u 2021. godini.

**2. Ukupna vrijednost Javnog poziva**

Sredstva za provedbu Javnog poziva osigurana su u Proračunu Grada Dubrovnika za 2021 (Službeni glasnik Grada Dubrovnika“, br. 13/21.) u ukupnom iznosu od 415.820,00 kuna.

Najmanji iznos sufinanciranja po športskoj priredbi koji prijavitelj može ugovoriti je 20.000,00 kuna, a najveći 75.000,00 kuna s time da zatraženi iznos, koji mora biti unutar navedenih iznosa, ne smije iznositi više od 60% od cjelokupnog iznosa potrebnog za organizaciju športske priredbe. Ostatak sredstava potrebnih za organizaciju športske priredbe prijavitelji su dužni osigurati iz ostalih izvora.

Financijskim potporama Grad Dubrovnik sufinancirat će provedbu do 10 športskih priredbi.

Odobreni iznos sufinanciranja isplatit će se korisniku sufinanciranja u jednokratno u roku od najviše 30 dana od dana potpisivanja ugovora.

Svaka udruga može na Javni poziv prijaviti i ugovoriti sufinanciranje organizacije najviše jedne športske priredbe.

**3. Uvjeti Javnog poziva**

Športske priredbe mogu se provoditi isključivo na području Grada Dubrovnika, u vremenu od 1. siječnja do 31. prosinca 2021.

**Športske udruge koje mogu prijaviti športsku priredbu**

* udruge koje su osnovane sukladno Zakonu o udrugama („Narodne novine“, broj 74/14. 70/17. i 98/19) i registrirane za obavljanje športske djelatnosti organiziranja i vođenja športskog natjecanja sukladno odredbama Zakona o sportu te ispunjava ostale uvjete navedene u Uputama za prijavitelje koje su sastavni dio Javnog poziva;
* udruge koje su registrirane za obavljanje športske djelatnosti sa sjedištem na području Grada Dubrovnika;
* udruge koje uredno djeluju sukladno zakonskim odredbama Zakona o udrugama i Zakona o športu;
* udruge koje ispunjavaju uvjete propisane odredbom čl. 9. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18., 11/19. i 14/21.).

**Prihvatljive športske priredbe**

* Športske priredbe u organizaciji športskih udruga s područja Grada Dubrovnika;
* Športske priredbe koje se ne sufinanciraju iz niti jednog drugog programa/projekta kroz Proračun Grada Dubrovnika za 2021. godinu, odnosno kod kojih ne postoji dvostruko financiranje za apliciranu športsku priredbu;
* Športske priredbe koje se ne sufinanciraju kroz financijski plan Programa javnih potreba u športu Grada Dubrovnika za 2021. godinu;
* Športske priredbe nacionalnog i međunarodnog karaktera koje su uvedene u službene kalendare matičnih nacionalnih i međunarodnih saveza.

**4. Prihvatljivi i neprihvatljivi troškovi**

Grad Dubrovnik sufinancirat će najviše 60% od ukupnog iznosa potrebnog za organizaciju športske priredbe, s time da prijavitelj treba imati planirane i druge izvore financiranja koji će osigurati održivost ostvarenja priredbe.

Dokaze o sufinanciranju priredbe iz ostalih izvora prijavitelj je dužan dostaviti uz prijavu športske priredbe na Javni poziv. Dokazom se smatra potvrda o sufinanciranju davatelja sredstava. Obveza je i neposredan interes prijavitelja športske priredbe pružiti realističan i ekonomičan proračun projekta.

Sredstvima Javnog poziva sufinancirat će se samo stvarni i prihvatljivi troškovi nastali za potrebe organizacije i održavanja športske priredbe.

**Prihvatljivi troškovi za organizaciju športske priredbe su:**

* troškovi smještaja, prehrane i organiziranog prijevoza sudionika natjecanja, osiguranja natjecanja, zdravstvene službe, stručno obučenog kadra, sudaca, delegata i volontera te svih ostalih osoba za vođenje natjecanja za vrijeme održavanja športske priredbe na području Grada Dubrovnika;
* nabava potrebne športske opreme i rekvizita koji su nužni za održavanje športske priredbe;
* opremanje i adaptiranje športskog prostora u svrhu organizacije športske priredbe;
* troškovi zakupa športskih objekata;
* troškovi edukacija kao i stručnih usavršavanja koja će se provoditi u sklopu organizacije športske priredbe;
* troškovi oglašavanja i promidžbe športske priredbe uz obvezu korištenja logotipa Grada Dubrovnika.

**Neprihvatljivi troškovi za organizaciju športske priredbe:**

* putni troškovi članova organizacijskog tima,
* putni troškovi športaša, stručnih timova športaša, sudaca, delegata i volontera (za dolazak i odlazak sa športske priredbe),
* troškovi uobičajenog poslovanja prijavitelja/partnera (plaće i ostala primanja zaposlenika, njihovi troškovi prijevoza i putovanja, pokriće gubitaka, porezi i doprinosi, kamate na kredite, carinske i uvozne pristojbe ili bilo koje druge naknade),
* plaće koje se isplaćuju na temelju sklopljenog ugovora o radu na određeno vrijeme za trajanja organizacije športske priredbe (osim za edukativne aktivnosti),
* naknade (honorari) koji se isplaćuju na temelju sklopljenog ugovora o djelu za osobe angažirane na projektu organizacije športske priredbe (osim za edukativne aktivnosti),
* kupnja nekretnina (objekata i zemljišta) i prijevoznih sredstava,
* drugi troškovi koji nisu vezani uz realizaciju i ciljeve prijavljene športske priredbe, a čija je jedina svrha osobna korist članova/članica prijavitelja/partnera,
* troškovi koji su usmjereni na političke ili religijske ciljeve/ili aktivnosti,
* troškovi koji se već financiraju iz javnih izvora,
* zajmovi trećim stranama,
* drugi troškovi propisani odredbom čl. 46. Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18. 11/19. i 14/21.).

Prilikom vrednovanja kvalitete prijave športske priredbe ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

Prije izrade nacrta Odluke o dodjeli financijskih sredstava Upravni odjel za obrazovanje, šport, socijalnu skrb i civilno društvo Grada Dubrovnika će kontrolirati prihvatljivost troškova u obrascu proračuna športske priredbe. Provjera prihvatljivosti troškova može dovesti do traženja pojašnjenja i može navesti nadležni odjel na nametanje izmjene troška ili smanjenja iznosa kako bi se uredilo strogo namjensko financiranje organizacije športskih priredbi od važnosti za Grad Dubrovnik.

**5. Dokumentacija za prijavu športske priredbe**

**U** **tiskanom (papirnatom) obliku** potrebno je dostaviti:

* popunjen, potpisan i ovjeren Obrazac za prijavu športske priredbe (na propisanom obrascu objavljenom na mrežnoj stranici Grada Dubrovnika [www.dubrovnik.hr](http://www.dubrovnik.hr) ;
* plan i program športske priredbe (dokument u word-u - navesti i opisati program i sve aktivnosti, način i plan provedbe priredbe, broj volontera, detaljan opis svakog pojedinog troška i namjene svakog troška);
* presliku važećeg statuta udruge i dokaz (dopis) da je statut predan na ovjeru nadležnom uredu državne uprave,
* presliku izvatka iz Registra sportskih djelatnosti, koji nije stariji od tri (3) mjeseca od dana objave Javnog poziva**;**
* izjavu prijavitelja o istinitosti podataka, ispunjavanju uvjeta za javljanje na Javni poziv,
* izjavu o nepostojanju dvostrukog financiranja;
* uvjerenje nadležnog suda da se protiv osobe ovlaštene za zastupanje prijavitelja ne vodi kazneni postupak koje nije starije od šest (6) mjeseci od dana objave Javnog poziva;
* potvrdu Porezne uprave o stanju duga po osnovi javnih davanja o kojima službenu evidenciju vodi Porezna uprava, ne stariju od 30 dana od dana objave Javnog poziva;

Svu dokumentaciju potrebno je označiti i složiti prema rednim brojevima kojima je označena u dokumentu „Popis priloga koje je potrebno priložiti uz prijavu“.

**6. Obrazac za prijavu športske priredbe**

Obrazac za prijavu športske priredbe sastoji se od obrasca opisa športske manifestacije i obrasca proračuna športske manifestacije, a objavljen je na mrežnim stranicama Grada Dubrovnika [www.dubrovnik.hr](http://www.dubrovnik.hr) :

Kako bi Obrazac bio pravilno popunjen potrebno je:

* ispuniti Obrazac za prijavu elektronički (rukom popunjeni obrasci neće se razmatrati);
* tražene podatke ispuniti elektronički i na hrvatskom jeziku;
* ispuniti Obrazac za prijavu, potpisati ga, ovjeriti i dostaviti poštom.

**7. Datum objave Javnog poziva i rok za podnošenje prijave**

Javni poziv otvoren je s danom objave na mrežnoj stranici Grada Dubrovnika, 8. listopada 2021. godine, a zaključuje se 22. listopada 2021. godine.

Smatrat će se da je prijava dostavljena poštom u roku ako je na poštanskom žigu razvidno da je zaprimljena u pošti do kraja datuma koji je naznačen kao rok za prijavu na Javni poziv.

Sve prijave koje budu poslane izvan roka neće se uzeti u razmatranje.

Obrasci za prijavu s detaljnim Uputama za prijavitelje nalaze se na mrežnoj stranici Grada Dubrovnika [www.dubrovnik.hr](http://www.dubrovnik.hr) .

**8. Adresa i načini dostave prijava na Javni poziv**

Propisanu dokumentaciju potrebno je dostaviti u zatvorenoj omotnici preporučenom poštom, dostavom ili osobno (predaja u urudžbenom uredu) na adresu:

**GRAD DUBROVNIK**

**Pred Dvorom 1**

**20 000 Dubrovnik**

Na vanjskom dijelu omotnice potrebno je istaknuti puni naziv i adresu prijavitelja s napomenom:

**Javni poziv za sufinanciranje organizacije športskih priredbi od važnosti za Grad Dubrovnik u 2021.
ZA JAVNI POZIV - NE OTVARAJ**

Dokumentaciju koja se dostavlja u elektroničkomobliku (obrazac prijave) potrebno je dostaviti s elektroničke adrese udruge navedene u Obrascu prijave športske priredbe na e-adresu: drustvenedj@dubrovnik.hr .

Postupak zaprimanja, otvaranja i pregleda dostavljenih prijava, ocjena prijava, donošenje odluke o dodjeli financijskih sredstava, ugovaranje i podnošenje prigovora detaljno su opisani u Uputama za prijavitelje na Javni poziv.

**9. Postupak provjere ispunjenja formalnih uvjeta i rokovi za podnošenje prigovora**

Postupak provjere formalnih uvjeta obuhvaća zaprimanje i registraciju prijava te provjeru zadovoljavanja propisanih uvjeta Javnog poziva, a provodi ga **Povjerenstvo za provjeru formalnih uvjeta Javnog poziva.** Povjerenstvo imenuje Gradsko vijeće Grada Dubrovnika. Članovi Povjerenstva ne smiju biti u sukobu interesa, o čemu moraju potpisati posebnu izjavu. Sve prijave se urudžbiraju, a osoba zadužena za praćenje prijava na Javni poziv vodi evidenciju zaprimljenih prijava. Povjerenstvo obavlja uvid u dostavljenu dokumentaciju i o tome vodi evidenciju na posebnom obrascu. Vlastitim potpisima Povjerenstvo jamči točnost utvrđenih podataka i dostavljenost dokumentacije.

Ukoliko prijave imaju manje nedostatke koji ne utječu na sadržaj bitan za ocjenjivanje prijave, Povjerenstvo za provjeru formalnih uvjeta ima mogućnost zatražiti naknadno dopunjavanje odnosno ispravljanje prijave s potrebnim podacima ili prilozima. Dopuna i ispravak dokumentacije zatražit će se elektroničkom poštom, a prijavitelji su dužni dostaviti traženu dokumentaciju u roku od tri (3) radna dana od dana zaprimanja obavijesti o uočenim nedostacima.

Prijave koje ne udovoljavaju propisanim uvjetima Javnog poziva neće se uzeti u daljnje razmatranje i ocjenjivanje, o čemu će prijavitelji biti obaviješteni pisanom obavijesti elektroničkom poštom u roku od petnaest (15) radnih dana od dana usvajanja zapisnika Povjerenstva za provjeru formalnih uvjeta, s naznakom razloga zbog kojih prijava ne zadovoljava propisane uvjete Javnog poziva.

Prijavitelji koji nisu zadovoljili propisane uvjete Javnog poziva mogu uložiti **prigovor** u roku od osam (8) radnih dana od dana primitka obavijesti. Prigovor se može poslati poštom ili elektroničkom poštom. O prigovoru odlučuje pročelnik Upravnog odjela za obrazovanje, šport, socijalnu skrb i civilno društvo u roku od petnaest (15) dana od dana zaprimanja prigovora. Prigovor ne odgađa provedbu Javnog poziva.

Kako bi prijava na Javni poziv zadovoljila propisane uvjete te bila proslijeđena u daljnju proceduru, mora zadovoljiti sve relevantne uvjete navedene u ovom dokumentu kao i u Javnom pozivu za sufinanciranje športskih priredbi od važnosti za Grad Dubrovnik u 2021.

**10. Postupak stručne ocjene kvalitete športske priredbe**

**Stručno povjerenstvo za ocjenjivanje** **prijava** daje ocjenu kvalitete športskih priredbi. Stručno povjerenstvo imenuje Gradsko vijeće Grada Dubrovnika. Članovi Stručnog povjerenstva ne smiju biti u sukobu interesa, o čemu moraju potpisati posebnu izjavu. Stručno povjerenstvo ocjenjuje samo prijave koje su udovoljile propisanim uvjetima Javnog poziva.

Prilikom ocjenjivanja prijavljenih športskih priredbi Stručno povjerenstvo razmatrat će sljedeće tematske kriterije za vrednovanje prijavljene športske priredbe:

* Broj godina održavanja športske priredbe;
* Broj športaša sudionika na športskoj priredbi;
* Broj dana održavanja športske priredbe;
* Natjecateljska selekcija koja se natječe na športskoj priredbi;
* Broj klubova sudionika;
* Uvrštenje športske priredbe u nacionalne i međunarodne kalendare natjecanja;
* Ukupan broj dolazaka (broj osoba u pratnji po športašu);
* Očekivani broj noćenja;
* Medijsko praćenje športske priredbe;
* Promidžba na društvenim mrežama;
* Broj volontera koji rade u organizaciji;
* Očekivani broj gledatelja;
* Očekivani broj država sudionica športske priredbe.

Stručno povjerenstvo obrađuje prijave sukladno navedenim tematskim kriterijima koje prijavitelji ispunjavaju u zadanom Obrascu. Obradom podataka odobravaju se programi koji ispunjavaju navedene tematske kriterije.

Prije izrade nacrta Odluke o dodjeli financijskih sredstava, Stručno povjerenstvo kontrolira prihvatljivost troškova u obrascu proračuna športske priredbe. Provjera prihvatljivosti troškova može dovesti do traženja pojašnjenja i može navesti Stručno povjerenstvo na nametanje izmjene troška ili smanjenja iznosa kako bi se uredilo strogo namjensko financiranje organizacije športskih priredbi.

Odluku o dodjeli financijskih sredstva iz Proračuna Grada Dubrovnika za 2021. godinu za organizaciju športskih priredbi od važnosti za Grad Dubrovnik, na prijedlog Stručnog povjerenstva, donosi gradonačelnik Grada Dubrovnika.

Svi prijavitelji čije su prijave ušle u postupak procjene bit će obaviješteni o donesenoj odluci o sufinanciranju športskih priredbi u sklopu Javnog poziva, a rezultati Javnog poziva bit će objavljeni na mrežnoj stranici Grada Dubrovnika [www.dubrovnik.hr](http://www.dubrovnik.hr) .

**11. Rokovi i način podnošenja prigovora na odluku o sufinanciranju športske priredbe**

Svi prijavitelji čije športske priredbe nisu prihvaćene za sufinanciranje bit će obaviješteni u roku od osam (8) radnih dana od dana objave odluke na mrežnoj stranici Grada Dubrovnika [www.dubrovnik.hr](http://www.dubrovnik.hr).

 Prijavitelji koji nisu zadovoljili propisane uvjete Javnog poziva mogu uložiti **prigovor** u roku od osam (8) radnih dana od dana primitka obavijesti. Prigovor se može poslati poštom ili putem elektroničke pošte na adresu e-adresu drustvenedj@dubrovnik.hr. O prigovoru odlučuje pročelnik Upravnog odjela za obrazovanje, šport, socijalnu skrb i civilno društvo u roku od petnaest (15) dana od dana zaprimanja prigovora. Prigovor ne odgađa provedbu Javnog poziva.

**12. Postupak ugovaranja, zahtjev za prenamjenom sredstava i povrat isplaćenih sredstava**

Ugovore o sufinanciranju športske priredbe od važnosti za Grad Dubrovnik prijavitelji su obvezni potpisati najkasnije 30 dana nakon objave odluke o sufinanciranju istih temeljem provedenog Javnog poziva na mrežnoj stranici Grada Dubrovnika.

Za svaku **prenamjenu sredstava** dodijeljenih od strane Grada Dubrovnika, sukladno ugovoru o sufinanciranju, potrebna je suglasnost nadležnog upravnog odjela. Zahtjev za suglasnost, koji treba biti u pisanoj formi, potpisan i ovjeren od strane odgovorne osobe, mora sadržavati broj ugovora temeljem kojeg su korisniku dodijeljena financijska sredstva, odobreni i prenamijenjeni iznos sredstava po svakoj stavci proračuna te detaljno obrazložen razlog smanjenja/povećanja svakog troška. Uz zahtjev za prenamjenom potrebno je dostaviti ponovo popunjeni Obrazac za prijavu športske priredbe, usklađen sa zahtjevom za prenamjenu.

Grad Dubrovnik zatražit će povrat uplaćenih sredstava u slučaju ako prijavitelj nenamjenski potroši odobrena financijska sredstva ili ako na drugi način krši obveze proizašle iz ugovora.

**13. Postupak izvještavanja i praćenja provedbe športske priredbe**

Nakon provedene športske priredbe prijavitelj je dužan dostaviti izvješće o provedenoj športskoj priredbi na propisanim obrascima:

* Popunjen, potpisan i ovjeren Obrazac programskog i financijskog izvješća o provedenoj organizaciji športske priredbe

**Obrazac programskog izvješća** u tekstualnom obliku o provedenoj športskoj priredbi sadrži osnovne podatke o prijavitelju te detaljno opisno izvješće o provedenoj aktivnosti. Popunjen, potpisan i ovjeren obrazac potrebno je dostaviti u rokovima navedenima u ugovoru o sufinanciranju koji korisnik potpisuje s Gradom Dubrovnikom. Programsko izvješće uz opis provedbe športskog dijela organizacije treba sadržavati i opis učinkovitosti provedene športske priredbe kroz slijedeće pokazatelje:

* Doprinos priredbe oblikovanju športske i turističke ponude Grada Dubrovnika (kratki opis utjecaja priredbe na turističku ponudu, na koji način je obogaćuje, da li je ista rezultirala povećanjem broja gostiju itd.);
* Ekonomski pokazatelji športske priredbe (broj dolazaka te broj ostvarenih noćenja);
* Utjecaj športske priredbe na promidžbu Grada Dubrovnika (kratki osvrt na poduzete promidžbene aktivnosti u svrhu popularizacije športa, grada, države);
* Zaključak (je li priredbe ispunila svrhu s obzirom na postavljene športske i društvene ciljeve).

U **Obrazac financijskog izvješća** o provedenoj organizaciji športske priredbe potrebno je upisati sve troškove za organizaciju priredbe koje je sufinancirao Grad. Uz obrazac se treba dostaviti odgovarajuća dokumentacija kojom se pravdaju troškovi financirani iz Proračuna Grada Dubrovnika.. Svaki navedeni trošak mora se opravdati računima uz koje se nalaze preslike izvatka o promjenama i stanju na transakcijskom računu za bezgotovinska plaćanja i preslikama računa i isplatnica iz blagajne te blagajničkih izvješća za gotovinska plaćanja, koji se kao privitak dostavljaju uz Obrazac.

Uz svaki trošak trebaju se priložiti svi računi koji pravdaju taj trošak, obilježeni rednim brojem kojim su označeni u financijskom izvješću.

Popunjen, potpisan i ovjeren Obrazac potrebno je dostaviti u roku od 30 dana od dana završetka športske priredbe na e-adresu drustvenedj@dubrovnik.hr (nije potreban potpis i ovjera) u .xls formatu i poštom na adresu nadležnog upravnog odjela (potpisan i ovjeren).

Grad Dubrovnik prema potrebi će organizirati stručno praćenje provedbe športskih priredbi sufinanciranih na temelju Javnog poziva, sukladno Ugovoru o sufinanciranju.

|  |  |  |
| --- | --- | --- |
|  |  |  |

**14. Pravni okvir za raspisivanje Javnog poziva**:

**Zakon o lokalnoj i područnoj (regionalnoj) samoupravi** („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. , 137/15 i 123/17);

**Zakon o sportu** (Narodne novine, broj: 71/06, 150/08 124/10, 124/11, 86/12, 94/13, 85/15 i 19/16);

**Zakon o ustanovama** ( „ Narodne novine“, br. 76/93., 29/97., 47/99. i 35/08.);

**Zakon o financijskom poslovanju i računovodstvu neprofitnih organizacija** ( „Narodne novine“, br. 121/14.);

**Zakon o fiskalnoj odgovornosti** („ Narodne novine“, br. 139/10. i 19/14.);

**Zakon o obveznim odnosima** („Narodne novine“, br. 35/05., 41/08., 125/11., 78/15. i 29/18.);

**Zakon o pravu na pristup informacijama** („Narodne novine“, br. 25/13 i 85/15.);

**Zakon o udrugama** („Narodne novine“, br. 74/14. i 70/17.);

**Uredba o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge** ( „Narodne novine“, br. 26/15. i 37/21.);

**Statut Grada Dubrovnika** („Službeni glasnik Grada Dubrovnika“, broj 4/09., 6/10., 3/11., 14/12., 5/13., 6/13- pročišćeni tekst 9/15 i 5/18);

**Odluka o financiranju programa, projekata i manifestacija koje provode udruge i druge organizacije civilnog društva** ( „Službeni glasnik Grada Dubrovnika“, br. 23/18.);

**Strategija razvoja sporta i sportske infrastrukture u Gradu Dubrovniku 2018.-2028.** („Službeni glasnik Grada Dubrovnika“, br. 1/19.).